Käesolevas teemas tahan lähemalt rääkida mänguasja silmadest ehk turvasilmadest (ingl. k. safety eyes). Need on spetsiaalselt mänguasjadele mõeldud silmad, mida kasutavad nii suurtehased kui käsitöö meistrid. Nagu pisidetailid ikka, võivad ka need kujutada väikelastele ohtu. Siiski pole mul veel ühtegi negatiivset kogemust, kuigi olen ainuüksi oma lastele hunnikute viisi mänguasju heegeldanud. Ei ole ma näinud purunenud ega kinnitusest lahti tulnud silmi. Seega pean neid mänguasjade valmistamisel kõige paremaks ja turvalisemaks valikuks.
KUST OSTA?
Mänguasjatarvikute valik Eestis järjest kasvab. Paari üksiku kaupluse asemel saab nüüd turvasilmi soetada mitmetest lõngapoodidest, ja mitte ainult Tallinnas, vaid ka palju väiksemates linnades. Paljudel neist on ka e-poe võimalus, nii et tellida saab üle Eesti.
Abakhan – www.abakhan.ee
Valikus erineva suurusega mustad silmad, kassisilmad, paar värvitooni ümara pupilliga silmi, konnasilmad, liikuvad silmad. Lisaks ka turvakinnitusega ninad. Kauplused Tallinnas, Tartus, Pärnus ja Narvas, lisaks e-poest tellimise võimalus.
Lõngastuudio – www.longastuudio.ee
Valikus on universaalseid musti, kitsa kui ka ümara pupilliga silmi. Nii käsitsi maalitud kui vabrikutoodangut. Kauplus asub Pärnus, olemas ka e-pood.
Koo ja Loo – www.koojaloo.ee
Esinduslik valik Hiina päritolu turvasilmi ja ninasid. Lisaks mänguasja liigeseid ja kõrinasisusid. Kauplus asub Viimsis, olemas ka e-pood.
Liann Lõngad – www.liann.ee
Valiku käsitsi maalitud silmi leiate (hetkel vaid) Tartu kauplusest.
Must ja Roosa – www.mustjaroosa.ee
E-poest tellimine.
Sallike – www.sallike.ee
Valikus erinevates suurustes nii musti, värvilisi kui ka rohelisi kassisilmi. Kauplus asub Põltsamaal, tellida saab ka e-poe kaudu.
Nobiina tuba – www.nobiina.ee
Kauplus Türil, e-pood avatud kõigile.
Tuuleluud
Moodne Facebooki grupi süsteem (vajalik liitumine), kus levitatakse infot saadavast kaubast ja esitatakse tellimusi. Kauplus Saaremaal.
lilleliis – www.lilleliis.com
Jah, ka minu enda e-poest võid soetada musti turvasilmi suuruses 6-12 mm. Lisaks leiad muidki mänguasjade valmistamiseks vajalikke vidinaid, mida Eestist on raske leida – nuku põsepuna, puidust rõngad, kõrinasisud, tillukesed nööbid jm.
Käsitsi maalitud silmad – www.artefleur.blogspot.com
Laura käsitsi maalitud turvasilmad on klass omaette. Toorikutena kasutab ta kõige kvaliteetsemaid Jaapanist tellitud silmi. Käsitsi värve segades sünnib rikkalikus valikus huvitavaid toone, lisaks meeldib Laurale eksperimenteerida erinevate efektidega. Minu üheks lemmikuks on peegeldusega silmad, mis annavad nukkudele juurde midagi väga unikaalset. Mõningaid näidiseid tema töödest võid näha postituse avafotol.
Kellele aga kohalikust valikust ei piisa, siis on olemas
GlassEyesOnline – www.glasseyesonline.com
Tegemist on USAs asuva veebipoega. Tõeline turvasilmade paradiis! Valik on rikkalik, värve rohkelt ja teenindus kiire. Eestisse tellimise suurimaks miinuseks on kõrge postitasu ja pikk ooteaeg (2-3 nädalat). Parimad “made in China” turvasilmad, mida olen kasutanud!
KUIDAS TURVASILMI KINNITADA?
1. Pista silmad sobivatesse avadesse (kõigis minu õpetustes on selle kohta täpsed juhised).
2. Lisa töö siseküljelt turvakinnitus ja pressi see tugevalt surudes kinni. Kõige lihtsam on seda teha vastu lauda. Õnnestumisest annab märku vaikne klõpsatus.
NÕUANNE! Kui asetad lauale paberilehe, ei ole ohtu, et võiksid silma pealispinda kriimustada.
Siin olid minu kogemused. Kui kellelgi on omalt poolt lisada mõni müügikoht või muu tähelepanek, siis need on vägagi oodatud!